Oto Žarnay

Mgr. Oto Žarnay (* 18. marec 1969, Košice) je slovenský učiteľ, protikorupčný aktivista a politik. Od roku 2016 do roku 2020 bol poslancom Národnej rady SR ako kandidát za hnutie OĽaNO. Vo februári 2017 z poslaneckého klubu OĽaNO vystúpil a koncom roka stál pri zrode novej politickej strany SPOLU – občianska demokracia.
Život.
Oto Žarnay vyštudoval odbor slovenský jazyk – občianska náuka. Pracoval ako jazykový redaktor, pomocný vychovávateľ v ústave pre telesne postihnutú mládež, učiteľ a korektor.
Medializovaná výpoveď zo školy.
Oto Žarnay pracoval ako učiteľ na Obchodnej akadémie, Polárna v Košiciach, bol tu zároveň predsedom rady školy. Upozornil, že škola platí viac než 400 € mesačne za externé právne služby. Nebola mu poskytnutá odpoveď, na aké právne úkony boli náklady vynaložené. Podľa kontroly Útvaru hlavného kontrolóra Košického samosprávneho kraja škola na právne úkony použila neefektívne celkom 12 000 €. Zmluva o právnom zastúpení vypršala a nebola predĺžená.
Po medializovaní kauzy bol z pracovného miesta prepustený v máji 2013 z organizačných dôvodov. Výpoveď dostal aj učiteľ telesnej výchovy Milan Matejovský, ktorý sa Žarnaya zastal. Od septembra 2014 pracoval ako jazykový korektor v jednom košickom denníku a so školou sa súdil o neplatnosť výpovede. V decembri 2018 odvolací Krajský súd Košice označil danú výpoveď za neplatnú a v rozpore s dobrými mravmi. V máji 2019 prvoinstančný súd rozhodol v jeho prospech; nový riaditeľ školy Michal Potoma uviedol, že po skončení výkonu funkcie poslanca má naďalej pracovné miesto v škole.
Biela vrana.
V marci 2014 podal vo veci trestné oznámenie spolu s poslancom Jánom Mičovským (vtedajší Obyčajní ľudia). V júli 2014 poslal otvorený list predsedovi vlády Robertovi Ficovi, v ktorom ho žiada o zaujatie stanoviska ku kauze. 
V septembri 2014 vyjadrila osobnú podporu Zuzana Wienk z Aliancie Fair-play so slovami: „"Toto nie je lokálny prípad jedného učiteľa, ale ukazuje, že systém korupcie a moci sa tu môže vysporiadať s akýmkoľvek poctivým človekom, ktorý bráni verejný záujem a prostriedky. Môže dokonca zabezpečiť, aby tento človek nielen stratil prácu, ale ani si ju nenašiel následne, čo je do neba volajúca drzosť. Občania by mali tento prípad veľmi pozorne sledovať."“ Záujem o stretnutie so Žarnayom a zriaďovateľom školy vyjadril vtedajší minister školstva Peter Pellegrini (SMER-SD).
Vo februári 2016 vyšetrovanie Najvyššieho kontrolného úradu našlo v škole aj ďalšie pochybenia: „"Kontrolóri NKÚ zistili viaceré pochybenia vo verejnom obstarávaní, pričom sporné poskytnutie právnych služieb škole sa ukázalo ako nepotrebné."“
Za svoje protikorupčné aktivity dostal ocenenie Biela vrana za rok 2013.
Politik.
Komunálna politika.
V období rokov 2014 až 2018 pôsobil ako člen mestského zastupiteľstva v Košiciach, ako nezávislý kandidát.
Voľby do Europarlamentu.
V roku 2014 bol nominovaný na kandidáta strany Obyčajní ľudia a nezávislé osobnosti (OĽANO) pre voľby do Európskeho parlamentu. Kandidoval na 3. mieste kandidátky. So ziskom 6 430 prednostných hlasov sa umiestnil na 5. mieste v rámci strany. Do Europarlamentu nebol zvolený.
Poslanec.
Vo voľbách do NR SR v marci 2016 kandidoval na 5. mieste kandidátky OĽaNO, a po zohľadnení preferenčných hlasov zaujal 6. miesto z 10 mandátov poslancov tejto strany. V Národnej rade pôsobil ako člen výboru pre nezlučiteľnosť funkcií a výboru pre verejnú správu a regionálny rozvoj. Vo februári 2017 z poslaneckého kľubu OĽaNO-NOVA odišiel spolu s Vierou Dubačovou; dôvodom boli blížiace sa župné voľby 2017 a tiež údajná väčšia sympatickosť nezávislých kandidátov.
Strana SPOLU.
V apríli 2017 iniciovali Miroslav Beblavý, Jozef Mihál, Katarína Macháčková, Zuzana Zimenová, Simona Petrík a Viera Dubačová založenie novej strany, zverejnili výzvu "Vráťme Slovensko ľuďom". Strana SPOLU – občianska demokracia bola zaregistrovaná v januári 2018. 
Na ustanovujúcom sneme strany, ktorý sa konal 14. apríla 2018 v Poprade, bol Žarnay zvolený za predsedu Etickej komisie strany.
V parlamentných voľbách vo februári 2020 kandidoval na 33. mieste kandidátky koalície PS/SPOLU. Vo voľbách získal 3 370 hlasov, po zohľadnení preferenčných hlasov sa umiestnil na 28. mieste kandidátky. Kvôli výsledku koalície sa do parlamentu nedostal.